b'\n_START_ARTICLE_\nCavern Club\n_START_SECTION_\nPrimera etapa\n_START_PARAGRAPH_\nAlan Sytner va obrir el club inspirat pel districte de jazz de Par\xc3\xads, on nombrosos clubs s\'ubicaven en soterranis. Sytner va tornar a Liverpool i va voler obrir un club similar a Le Caveau de Par\xc3\xads. Finalment va trobar un soterrani perfecte pel seu club, que havia estat utilitzat com a refugi antiaeri durant la guerra, i el va inaugurar el 16 de gener de 1957. La primera actuaci\xc3\xb3 que s\xe2\x80\x99hi va fer va ser la de la Merseysippi Jazz Band._NEWLINE_El que va comen\xc3\xa7ar com un club de jazz va acabar convertint-se en un lloc freq\xc3\xbcentat per bandes de m\xc3\xbasica skiffle. Nigel Walley, que havia deixat l\'escola als quinze anys per convertir-se en un jugador de golf professional, jugava a golf amb el pare de Sytner, el dr. Joseph Sytner. Un dia, Walley li va preguntar si el seu fill podia portar The Quarrymen a The Cavern, que era un dels tres clubs de jazz que administrava. El Dr. Sytner va suggerir que la banda toqu\xc3\xa9s primer al club de golf per valorar el seu talent, i aix\xc3\xad ho van fer. Una setmana m\xc3\xa9s tard, Sytner va telefonar a Walley i va oferir a la banda tocar m\xc3\xbasica skiffle a l\'entreacte de les actuacions de dues bandes de jazz a The Cavern, el dimecres 7 d\'agost de 1957._NEWLINE_Abans de l\'actuaci\xc3\xb3, The Quarrymen van debatre sobre la llista de temes que tocarien, ja que no podien tocar can\xc3\xa7ons de rock and roll, nom\xc3\xa9s estava perm\xc3\xa8s tocar m\xc3\xbasica skiffle. Despr\xc3\xa9s de comen\xc3\xa7ar amb una can\xc3\xa7\xc3\xb3 de skiffle, John Lennon va demanar a la resta del grup que comencessin a tocar "Don\'t Be Cruel". Davis havia avisat a Lennon que el p\xc3\xbablic "se\'l menjaria viu", per\xc3\xb2 Lennon el va ignorar i va comen\xc3\xa7ar a tocar la can\xc3\xa7\xc3\xb3 sol, for\xc3\xa7ant als altres a acompanyar-lo. A mitja can\xc3\xa7\xc3\xb3, Sytner es va esmunyir entre la multitud i va entregar a Lennon una nota que deia "talla amb el male\xc3\xaft rock and roll". The Quarrymen van tornar a tocar a The Cavern el 24 de gener de 1958, la qual va ser la primera aparici\xc3\xb3 de Paul McCartney al club. (George Harrison va tocar-hi per primera vegada en una sessi\xc3\xb3 de migdia el 9 de febrer de 1961)._NEWLINE_Sytner va acabar venent The Cavern Club a Ray McFall el 1959, despr\xc3\xa9s de mudar-se a Londres. A principis de 1960 van comen\xc3\xa7ar a freq\xc3\xbcentar el club bandes de blues i grups de beat. La primera nit de beat  va ser el 25 de maig de 1960, amb l\'actuaci\xc3\xb3 de Rory Storm and the Hurricanes (que inclo\xc3\xafa a Ringo Starr com a bateria). A principis de 1961, Bob Wooler era el presentador i organitzador de les sessions de migdia.\n_START_SECTION_\nThe Beatles i d\xe2\x80\x99altres\n_START_PARAGRAPH_\nThe Beatles van fer la seva primera actuaci\xc3\xb3 en una sessi\xc3\xb3 de migdia el dimarts 9 de febrer de 1961. Havien tornat a Liverpool d\'Hamburg, Alemanya, on havien estat tocant a The Indra i The Kaiserkeller. L\'espectacle que oferien havia experimentat molts canvis, i una part de l\'audi\xc3\xa8ncia creia que es tractava d\xe2\x80\x99una banda alemanya._NEWLINE_De 1961 a 1963, The Beatles van realitzar 292 actuacions al club, l\'\xc3\xbaltima de les quals va ser el 3 d\xe2\x80\x99agost de 1963, un mes despr\xc3\xa9s que enregistressin "She Loves You ", i nom\xc3\xa9s sis mesos abans del seu primer viatge als Estats Units. En aquella \xc3\xa8poca, Brian Epstein havia prom\xc3\xa8s als propietaris del club que The Beatles tornarien algun dia, per\xc3\xb2 la promesa mai es va complir. Llavors, la \xe2\x80\x9cBeatlemania\xe2\x80\x9d havia esclatat a Anglaterra, i el petit club ja no podia satisfer la demanda d\xe2\x80\x99audi\xc3\xa8ncia del grup. Durant 1962, The Hollies van ocupar el lloc de The Beatles a The Cavern Club. The Beatles s\xe2\x80\x99havien llicenciat al club i havien firmat per Parlophone, del grup EMI, amb el productor George Martin. La quantitat d\xe2\x80\x99activitat musical a Liverpool i Manchester va causar que els productors que mai havien provat sort m\xc3\xa9s lluny de Londres comencessin a fixar-se al nord d\xe2\x80\x99Anglaterra._NEWLINE_A la d\xc3\xa8cada seg\xc3\xbcent, es van dur a terme al club una gran varietat d\xe2\x80\x99actuacions populars, incloent-hi les de The Rolling Stones, The Yardbirds, The Kinks, Elton John, Queen, The Who i John Lee Hooker. La futura estrella Cilla Black va treballar-hi com a noia del guardarroba en els dies previs a que li arrib\xc3\xa9s la fama. Es va obrir un estudi de gravaci\xc3\xb3 al soterrani d\xe2\x80\x99un edifici contigu, dirigit per Nigel Greenberg i Peter Hepworth. El club va tancar el mar\xc3\xa7 de 1973 i es va ocupar durant les obres de la xarxa ferroviaria de Merseyrail. Jan Akkerman i el grup neerland\xc3\xa8s Focus van ser els \xc3\xbaltims de tocar a The Cavern pocs dies abans que tanquessin el club el maig de 1973.\n_START_SECTION_\nThe Cavern Club avui en dia\n_START_PARAGRAPH_\nA l\'abril de 1984, el club va passar a ser dirigit pel jugador del Liverpool Football Club Tommy Smith, associat amb Royal Life. Va ser reconstru\xc3\xaft amb moltes de les mateixes totxanes que s\xe2\x80\x99havien utilitzat per construir-lo la primera vegada, ocupant gaireb\xc3\xa9 un 50% del lloc original. El nou disseny s\xe2\x80\x99havia d\xe2\x80\x99assemblar a l\'original tant com fos possible. Es tractava d\xe2\x80\x99un per\xc3\xadode dif\xc3\xadcil, amb grans canvis econ\xc3\xb2mics i pol\xc3\xadtics a Liverpool i al seu voltant, i el club nom\xc3\xa9s va sobreviure fins al 1989, quan van sorgir dificultats econ\xc3\xb2miques i el van tancar durant 18 mesos. L\'any 1991, dos amics, el professor Bill Heckle i el taxista de Liverpool Dave Jones, van reobrir The Cavern. Encara avui porten el club, i s\xe2\x80\x99han convertit en els propietaris que han portat el club durant m\xc3\xa9s temps en la seva hist\xc3\xb2ria. A m\xc3\xa9s de ser un atractiu tur\xc3\xadstic conegut mundialment, el club continua funcionant principalment com a local de m\xc3\xbasica en directe. La pol\xc3\xadtica musical varia des de m\xc3\xbasica pop cl\xc3\xa0ssica dels 60, 70, 80 i 90, fins a indie, rock i super\xc3\xa8xits actuals._NEWLINE_El desembre de 1999, l\'antic Beatle Paul McCartney va tornar a l\'escenari del nou Cavern Club per fer la seva \xc3\xbaltima actuaci\xc3\xb3 de 1999 i promocionar el seu nou \xc3\xa0lbum, Run Devil Run. The Cavern Club encara est\xc3\xa0 obert i \xc3\xa9s un dels escenaris m\xc3\xa9s famosos del Regne Unit. Cada setmana hi actuen en directe unes 40 bandes, tot i que la majoria interpreten el seu propi material. La sala de darrere de The Cavern \xc3\xa9s el lloc m\xc3\xa9s sovint utilitzat per actuacions de gira i esdeveniments de pagament, i recentment ha albergat les actuacions de The Wanted, Adele i Jessie J. El local tamb\xc3\xa9 ha estat la seu d\xe2\x80\x99actuacions de joves promeses, les quals han tingut l\'oportunitat de tocar el seu propi material original. Recentment, l\'escenari ha subcontractat les noves promocions musicals al grup Jar Music._NEWLINE_La sala de davant \xc3\xa9s la principal atracci\xc3\xb3 tur\xc3\xadstica, on la gent va a fer-se la fotografia al fam\xc3\xb3s escenari de The Cavern, amb els noms de les bandes que hi han actuat escrits a la paret de darrere. Aquesta sala acull m\xc3\xbasica en directe de dilluns a dijous des de les 4 de la tarda fins mitjanit, i divendres, dissabte i diumenge tanca a les 12pm amb diverses actuacions en les quals s\xe2\x80\x99interpreten can\xc3\xa7\xc3\xb3ns conegudes d\xe2\x80\x99ahir i d\xe2\x80\x99avui. Entre novembre de 2005 i setembre de 2007, a la sala de davant de The Cavern s\xe2\x80\x99hi duia a terme el Cavern Showcase, una organitzaci\xc3\xb3 i esdeveniment iniciat per l\'estrella dels anys 60 Kingsize Taylor, la seva dona Marga i el seu millor amic Wes Paul. Cada diumenge es duia a terme el Cavern Showcase, en el qual hi participaven bandes dels anys 60, com The Mojos i The Undertakers. The Cavern tamb\xc3\xa9 es fa servir com a escenari de pre-escalfament de les gires d\'alguns artistes, amb actuacions semi-secretes anunciades a l\'\xc3\xbaltim moment. Arctic Monkeys van fer-ho l\'octubre de 2005, aix\xc3\xad com molts altres abans seu, entre ells Travis i Oasis._NEWLINE_El novembre de 2008 la campanya perqu\xc3\xa8 retiressin la totxana de Gary Glitter al mur de la fama va tenir \xc3\xa8xit, per\xc3\xb2 va ser substitu\xc3\xafda per una placa de bronze erigida prop d\'on hi havia hagut la totxana. La placa informa al lector que les totxanes de dos antics artistes de The Cavern (Glitter i Jonathan King) han estat retirades.\n_START_SECTION_\nTributs a The Cavern Club\n_START_PARAGRAPH_\nExisteixen clubs de tribut a The Cavern a Dallas, Buenos Aires, T\xc3\xb2quio, Adelaida, Wellington, i Teguise, a Lanzarote. Un club d\'aparen\xc3\xa7a similar va apar\xc3\xa8ixer a la seq\xc3\xbc\xc3\xa8ncia d\'obertura de la pel\xc2\xb7l\xc3\xadcula Across the Universe, en homenatge als inicis de The Beatles, tot i que mai es va mencionar el nom del club. El metratge d\'aquesta escena es va rodar a The Cavern Club. The Cavern Club \xc3\xa9s la primera pantalla del videojoc The Beatles: Rock Band.'